**Š T A T Ú T**

**RADY ŠKOLY PRI ZÁKLADNEJ ŠKOLE S MATERSKOU ŠKOLOU, RIŠŇOVCE 427**

Článok 1: Základné ustanovenie

Článok 2: Pôsobnosť a poslanie rady školy

Článok 3: Činnosť rady školy

Článok 4: Zloženie rady školy

Článok 5: Spôsob voľby členov rady školy

Článok 6: Rokovací poriadok rady školy

Článok 7: Práva a povinnosti predsedu a podpredsedu rady školy

Článok 8: Práva a povinnosti člena rady školy

Článok 9: Výberové konanie

Článok 10: Vzťahy rady školy k orgánom miestnej samosprávy

Článok 11: Finančné zabezpečenie rady školy

Článok 12: Záverečné ustanovenia

**Š T A T Ú T**

**RADY ŠKOLY PRI ZÁKLADNEJ ŠKOLE S MATERSKOU ŠKOLOU, RIŠŇOVCE 427**

V súlade so zákonom NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) a v súlade s ustanovením § 9 vyhlášky Ministerstva školstva SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení a vyhlášky MŠ SR č. 230/2009 Z. z., ktorou sa mení vyhláška MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení (ďalej len „vyhláška"), sa vydáva tento štatút rady školy (RŠ).

**Článok 1**

**Základné ustanovenie**

1. Rada školy sa zriaďuje pri Základnej škole s materskou školou, Rišňovce 427 určenej podľa § 14 ods. 6 písm. a, b zákona NR SR č. 596/2003 Z. z.
2. Sídlo RŠ je zhodné so sídlom Základnej školy s materskou školou, Rišňovce 427, pri ktorej je zriadená.
3. Rada školy pre nové funkčné štvorročné obdobie sa ustanovuje na svojom ustanovujúcom zasadnutí po výzve na vykonanie volieb, ktorú zverejnil zriaďovateľ školy.
4. Ustanovujúce zasadnutie RŠ zabezpečuje zriaďovateľ v spolupráci s riaditeľom školy.

**Článok 2**

**Pôsobnosť a poslanie Rady školy**

1. Rada školy je zriadená podľa § 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov a vyhlášky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení s pôsobnosťou v rámci školy, pri ktorej je zriadená.
2. Rada školy je iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy žiakov, rodičov, pedagogických a ostatných zamestnancov školy v oblasti výchovy a vzdelávania. Plní tiež funkciu verejnej kontroly, posudzuje a vyjadruje sa k činnosti školy, školských zariadení, orgánov miestnej štátnej správy, orgánov obcí a samosprávnych krajov z pohľadu školskej problematiky.

**Článok 3**

**Činnosť Rady školy**

1. Rada školy uskutočňuje výberové konanie na vymenovanie riaditeľa školy podľa § 4 zákona č. 596/2003 Z. z.
2. Rada školy vyzýva príslušný Krajský školský úrad a Štátnu školskú inšpekciu na delegovanie svojich zástupcov do RŠ na účely výberového konania s riadnym hlasom (§ 4 ods. 3 zákona č. 596/2003 Z. z.).
3. Návrh na vymenovanie riaditeľa školy podáva na základe výberového konania najneskôr do dvoch mesiacov od jeho vyhlásenia.
4. Navrhuje meno kandidáta na vymenovanie do funkcie riaditeľa školy na základe výsledkov výberového konania.
5. Predkladá návrh na odvolanie riaditeľa školy podľa § 3 ods. 8 písm. b až c zákona č. 596/2003 Z. z. Vyjadruje sa k návrhu na odvolanie riaditeľa školy. Návrh na odvolanie riaditeľa školy predkladá vždy s odôvodnením.
6. Vyjadruje sa k:

* koncepčným zámerom rozvoja školy, k návrhu na zrušenie školy (na jej vyradenie zo siete škôl),
* návrhu ministra školstva SR na odvolanie riaditeľa školy,
* návrhu na počty prijímaných žiakov,
* návrhu na vykonávanie podnikateľskej činnosti školy,
* správe o výchovno-vzdelávacej činnosti školy, jej výsledkoch a podmienkach,
* koncepčnému zámeru rozvoja školy, rozpracovanému najmenej na dva roky a každoročnému jeho vyhodnoteniu,
* informáciám o pedagogicko-organizačnom a materiálovo-technickom zabezpečení výchovno-vzdelávacieho procesu,
* správe o výsledkoch hospodárenia školy,
* návrhu rozpočtu,
* návrhu školského vzdelávacieho programu a k výchovnému programu.

1. Na jednotlivé zasadnutia RŠ predkladá príslušné materiály v písomnej forme a v požadovanom množstve.

**Článok 4**

**Zloženie rady školy**

1. Rada školy pri Základnej škole s materskou školou, Rišňovce 427 má 11 členov na základe § 2 vyhlášky č. 291/2004 Z. z..
2. Členmi RŠ sú:

* jeden zvolený zástupca pedagogických zamestnancov ZŠ
* jeden zvolený zástupca pedagogických zamestnancov MŠ
* jeden zvolený zástupca nepedagogických zamestnancov
* jeden zvolený zástupca rodičov MŠ
* traja zvolení zástupcovia rodičov ZŠ
* traja delegovaní zástupcovia zriaďovateľa
* jeden delegovaný zástupca organizácií, ktoré sa podieľajú na výchove a vzdelávaní.

**Článok 5**

**Spôsob voľby členov Rady školy**

1. Spôsob voľby členov RŠ je v súlade s § 1 vyhlášky MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.
2. Výzvu na voľby členov do RŠ vykoná a zverejní zriaďovateľ.
3. Voľby sa uskutočňujú hlasovaním na zhromaždeniach všetkých skupín, ktorých zástupcovia tvoria RŠ.
4. Voľby členov RŠ z pedagogických a nepedagogických zamestnancov a rodičov žiakov zabezpečí riaditeľ školy so súhlasom a na výzvu zriaďovateľa 30 dní pred termínom ukončenia predchádzajúceho funkčného obdobia RŠ.
5. Zriaďovateľ deleguje svojich zástupcov do RŠ 30 dní pred termínom ukončenia funkčného obdobia predchádzajúcej RŠ.
6. Riaditeľ školy alebo ním poverený zástupca zvolá zvlášť pedagogických zamestnancov, zvlášť nepedagogických zamestnancov a v spolupráci so zástupcami rodičov zvolá rodičov žiakov školy.
7. Voľby do RŠ sa môžu uskutočniť, ak sa zišla nadpolovičná väčšina oprávnených voličov. Ak sa nezišla nadpolovičná väčšina oprávnených voličov, riaditeľ školy vyhlási opakovanú voľbu, pričom sa pri opakovaných voľbách podmienka účasti nadpolovičnej väčšiny nevyžaduje.
8. Voľby zástupcov rodičov do RŠ riadi volebná komisia, ktorú zriaďuje zriaďovateľ v spolupráci s riaditeľom školy. Volebná komisia je zložená z troch členov, pričom jeden člen je zástupca školy, ktorý nie je kandidát do RŠ a ani nie je zriaďovateľom poverený zástupca školy, jeden člen je zástupca rodičov a jeden člen je delegovaný zriaďovateľom. Jeden z troch členov volebnej komisie je ustanovený za jej predsedu po vzájomnej dohode všetkých troch členov. Členom volebnej komisie môže byť iba ten, ktorý súhlasí so svojím členstvom vo volebnej komisii.
9. Predseda volebnej komisie otvorí voľby, stanoví maximálnu dĺžku trvania volieb, oboznámi voličov so spôsobom hlasovania a korektným označením voľby kandidáta, pred vydaním hlasovacieho lístka voličovi zabezpečí jeho zapísanie do prezenčnej listiny (poradové číslo, meno a priezvisko, podpis). Pri voľbách zástupcov rodičov sú prípustné i viaceré prezenčné listiny vyhotovené delegovaným zástupcom školy vo volebnej komisii. Riešenie sporných prípadov je v kompetencii volebnej komisie.
10. Volebná komisia po skončení volieb spočíta odovzdané hlasovacie lístky a spočíta hlasy na platných hlasovacích lístkoch. Pri sčítaní hlasovacích lístkov sú prítomní už len traja spomínaní členovia volebnej komisie. Platné sú len tie hlasovacie lístky, na ktorých je označený zakrúžkovaním určený alebo nižší počet kandidátov podľa jednotlivých častí tohto volebného poriadku. Poškodený hlasovací lístok (roztrhnutý, popísaný, pokreslený), ktorý spĺňa ostatné podmienky, je právoplatný. Dopísaní kandidáti sa neberú do úvahy, ale hlasovací lístok je platný, ak spĺňa ostatné podmienky. Hlasovací lístok je neplatný, ak je kandidát označený iným spôsobom ako zakrúžkovaním alebo je zakrúžkovaný vyšší ako stanovený počet kandidátov.
11. Volebná komisia vyhotoví zápisnice z volieb zástupcov rodičov do RŠ za časť ZŠ a aj časť MŠ, ktorú podpíše volebná komisia. Súčasťou každej zápisnice sú prezenčné listiny voličov.
12. Zápisnica vyhotovená volebnou komisiou obsahuje nasledujúce skutočnosti:

* označenie volieb
* termín konania volieb
* počet oprávnených voličov
* počet zúčastnených voličov
* zoznam všetkých navrhnutých kandidátov s uvedením počtu platných hlasov, ktoré získali
* zoznam zvolených členov do RŠ.

1. Volebná komisia vyhlási a zverejní výsledky volieb v priestoroch Základnej školy s materskou školou, Rišňovce 427 a na internetovej stránke školy v spolupráci s riaditeľom školy a odovzdá zápisnice riaditeľovi školy a zriaďovateľovi. Hlasovacie lístky spolu so zápisnicou budú archivované v škole po celé funkčné obdobie RŠ.
2. Ustanovujúce zasadnutie RŠ zabezpečí zriaďovateľ v spolupráci s riaditeľom Základnej školy s materskou školou, Rišňovce 427.
3. Kandidáta na voleného zástupcu člena RŠ za rodičov môže po jeho písomnom súhlase navrhnúť ktorýkoľvek z voličov písomným oznámením po termíne zverejnenia a vyhlásenia volieb do RŠ v čase určenom riaditeľom školy, najneskôr však na mieste vo vyhlásenom čase konania volieb. Dané písomné oznámenie spolu s informovaným súhlasom kandidáta (predpísané tlačivo) je potrebné doručiť vedeniu školy (osobne alebo poštou). Voľby sa uskutočnia tajným hlasovaním. Ak nastane aj druhé kolo volieb, kandidátne listiny sa už nanovo neotvárajú.
4. Do RŠ sú zvolení vo voľbách tí zástupcovia pedagogických zamestnancov, nepedagogických zamestnancov, rodičov žiakov základnej a materskej školy, ktorí vo voľbách získali najvyšší počet hlasov prítomných voličov. Pri rovnosti hlasov o členstve v RŠ za rodičov rozhodne volebná komisia žrebovaním v deň volieb.
5. Voľba zástupcov pedagogických zamestnancov do RŠ sa uskutočňuje hlasovaním pedagogických zamestnancov ZŠ i pedagogických zamestnancov MŠ.
6. Voľba zástupcov nepedagogických zamestnancov do RŠ sa uskutočňuje hlasovaním nepedagogických zamestnancov školy.
7. Voľba zástupcov rodičov do RŠ sa uskutočňuje tajným hlasovaním rodičov detí navštevujúcich ZŠ a aj rodičov detí navštevujúcich MŠ. Rodičia si môžu uplatniť len jeden hlas bez rozdielu na počet súrodencov v škole.
8. V prípade, že sa konajú voľby v ZŠ a MŠ oddelene v dvoch rôznych termínoch a existujú takí voliči, ktorí majú dieťa aj v základnej a aj v materskej škole, môžu sa zúčastniť volieb aj v základnej a aj materskej škole. Legislatíva konkrétne neošetruje daný prípad, ale vyhláška Ministerstva školstva SR č. 291/2004, § 8 ods. 2 umožňuje zohľadniť jednotlivé organizačné útvary a zložky spojenej školy, pri ktorej sa vytvára len jedna RŠ. Ak sa konajú voľby rodičov za ZŠ a MŠ v jednom termíne, daní voliči, ktorí majú dieťa aj v základnej a aj v materskej škole obdržia dva hlasovacie lístky - jeden s kandidátmi rodičov za ZŠ a druhý s kandidátmi rodičov za MŠ. Ak však títo rodičia kandidujú za členov RŠ, môžu tak urobiť a hlasovať len v jednom organizačnom celku, teda buď v základnej škole alebo len v materskej škole.
9. Členovia RŠ sú volení na štvorročné funkčné obdobie. Členom RŠ môže byť iba fyzická osoba, ktorá je spôsobilá na právne úkony. Funkcia člena RŠ je čestná a jej výkon je nezastupiteľný.
10. Členom RŠ ako zástupca rodičov nemôže byť zamestnanec školy.
11. Členstvo v RŠ sa pozastavuje dňom doručenia prihlášky člena RŠ alebo jemu blízkej osoby do výberového konania na funkciu riaditeľa školy. Členstvo sa pozastavuje až do ukončenia výberového konania.
12. Členstvo v RŠ zaniká:

* uplynutím funkčného obdobia orgánu školskej samosprávy,
* vzdaním sa členstva, ak člen RŠ vyhrá výberové konanie na miesto riaditeľa školy, alebo jeho zástupcu,
* ak zástupca pedagogických alebo nepedagogických zamestnancov prestane byť zamestnancom školy,
* ak dieťa zvoleného zástupcu rodičov prestane byť žiakom ZŠ,
* ak dieťa zvoleného zástupcu rodičov len za organizačnú jednotku MŠ prestane byť žiakom MŠ napriek tomu, že bude žiakom ZŠ,
* odvolaním člena, ktorý je zástupcom obecného zastupiteľstva,
* obmedzením, alebo pozbavením člena spôsobilosti na právne úkony,
* úmrtím alebo vyhlásením za mŕtveho,
* ak mandát predsedu RŠ končí 6 mesiacov pred uplynutím funkčného obdobia RŠ, predseda pokračuje vo funkcii do vzniku novej RŠ, ak s tým sám súhlasí.

1. Doplnenie člena: príslušná legislatíva rieši len otázku zániku či pozastavenia členstva. Nezaoberá sa doplnením členstva v RŠ za člena, ktorému členstvo zaniklo alebo ktorý má členstvo pozastavené. V danom prípade zániku členstva, resp. pozastavenia členstva v RŠ pred uplynutím funkčného obdobia orgánu školskej samosprávy je predseda RŠ povinný v lehote do 20 dní od skončenia mandátu iniciovať nástup nového člena. Novým členom RŠ za príslušnú zložku oprávnených voličov sa stane v poradí ďalší kandidát na nepostupovom mieste, ktorý je uvedený v zápisnici z konania jednotlivých volieb do RŠ. V prípade, že už nenasleduje žiadny kandidát, zvolí sa nový člen RŠ doplňujúcimi voľbami príslušnej zložky oprávnených voličov.
2. Členstvo v RŠ je časovo obmedzené. Je prípustné, aby bol niekto zvolený alebo delegovaný za člena RŠ aj niekoľko funkčných období po sebe.
3. Člen RŠ sa môže uchádzať o opakované zvolenie do novej RŠ.
4. Nová RŠ musí byt' zvolená najneskôr 10 dní pred skončením funkčného obdobia predchádzajúcej RŠ.

**Článok 6**

**Rokovací poriadok Rady školy**

1. Ustanovujúce zasadnutie RŠ zabezpečí zriaďovateľ v spolupráci s riaditeľom školy.
2. Ustanovujúce zasadnutie RŠ vedie riaditeľ školy.
3. RŠ na svojom ustanovujúcom zasadnutí volí zo svojich členov predsedu (je vhodné zvoliť aj podpredsedu a zapisovateľa) nadpolovičnou väčšinou hlasov všetkých členov RŠ.
4. Z ustanovujúceho zasadnutia RŠ sa vyhotoví zápisnica, ktorá obsahuje priebeh a výsledky volieb do RŠ, mená a priezviská členov RŠ, meno a priezvisko zvoleného predsedu RŠ. Zápisnicu podpisujú zriaďovateľ a zvolený predseda RŠ, vyhotovenie zabezpečí riaditeľ školy. Prílohou zápisnice je prezenčná listina a dokumentácia o voľbe a delegovaní jednotlivých členov do RŠ. Zápisnica je vyhotovená v troch rovnopisoch - pre RŠ, riaditeľa školy a zriaďovateľa.
5. Zápisnicu z ustanovujúceho zasadania RŠ zasiela predseda RŠ zriaďovateľovi, a to najneskôr do troch dní od skončenia ustanovujúceho zasadania RŠ. RŠ je zriadená dňom podpísania zápisnice z ustanovujúceho zasadnutia RŠ zriaďovateľom školy.
6. Rada školy je schopná uznášať sa, ak je na jej zasadnutí prítomná nadpolovičná väčšina všetkých jej členov. Platné uznesenie z RŠ musí schváliť nadpolovičná väčšina prítomných členov.
7. Zasadnutie RŠ je verejné vtedy, ak RŠ dvojtretinovou väčšinou hlasov všetkých členov nerozhodne inak.
8. Rada školy sa schádza podľa potreby, minimálne 4 krát do roka na riadnom zasadnutí, alebo, ak o to požiada najmenej tretina členov RŠ, riaditeľ školy alebo zriaďovateľ, do 15 dní od doručenia takejto žiadosti.
9. Rokovanie RŠ vedie spravidla jej predseda. Z každého zasadnutia RŠ zapisovateľ vyhotovuje zápisnicu. Táto sa archivuje. Zápisy obsahujú dátum, miesto, čas konania, prezenčnú listinu, zoznam prizvaných hostí, jednotlivé prerokované problémy, prijaté závery a návrh na uznesenie. Pokiaľ sa o niektorom bode hlasovalo, musí byť v zápise zachytené spolu s výsledkom hlasovania. Zapisovateľ na požiadanie predloží zápisy k nahliadnutiu. Zápisnica z jednotlivých zasadnutí RŠ sa vyhotovuje v troch rovnopisoch - jeden ostáva rade školy, druhý sa posiela zriaďovateľovi a tretí sa doručí riaditeľovi školy v lehote do 5 pracovných dní od uskutočnenia zasadnutia RŠ.
10. Svoje rozhodnutia prijíma RŠ hlasovaním. Každý člen má jeden hlas.
11. Na začiatku každého zasadnutia RŠ vychádza zo zápisnice a uznesení predchádzajúceho zasadnutia.
12. Rada školy schváli svoj štatút na najbližšom zasadnutí po jej ustanovení.
13. Zmeny v štatúte RŠ je možné vykonať formou dodatku na zasadnutí RŠ. Na odsúhlasenie je potrebný nadpolovičný počet všetkých členov RŠ.

**Článok 7**

**Práva a povinnosti predsedu a podpredsedu Rady školy**

1. Predseda RŠ je štatutárnym orgánom RŠ, ktorý riadi jej činnosť a koná v jej mene. Rozhoduje o všetkých záležitostiach RŠ, ak nie sú zákonom alebo štatútom vyhradené inak, patriacich do pôsobnosti iných orgánov.
2. Za predsedu RŠ môže byt' zvolená fyzická osoba spôsobilá na právne úkony.
3. Predseda predkladá RŠ návrh štatútu na najbližšom alebo na ustanovujúcom zasadnutí na jeho schválenie.
4. Predseda RŠ zvoláva zasadnutia RŠ písomnou pozvánkou s programom zasadnutia, ktoré pripravuje a riadi.
5. Predseda RŠ zvolá zasadnutie RŠ najneskôr do 15 dní, ak o to požiada aspoň tretina členov RŠ, riaditeľ školy alebo zriaďovateľ školy. Ak tak neurobí predseda rady školy, zvoláva zasadnutie RŠ podpredseda a vedie ju osobne.
6. Predseda RŠ môže konať v jej mene v období medzi zasadnutiami RŠ. Je povinný o tom ostatných členov RŠ informovať na mimoriadnom zasadnutí.
7. Po uplynutí jedného roka informuje predseda RŠ o ročnej činnosti RŠ výročnou správou, najneskôr do 30. septembra nasledujúceho školského roku.
8. Táto správa obsahuje:

* prehľad činnosti RŠ v školskom roku, s uvedením vzťahu k účelu založenia RŠ,
* ročnú účtovnú uzávierku a zhodnotenie základných údajov v nej obsiahnutých (ak samostatne hospodári),
* zmeny a nové zloženie RŠ, ku ktorým došlo v priebehu roka,
* ďalšie údaje určené RŠ.

Výročná správa je pre verejnosť prístupná v sídle RŠ a na internetovej stránke RŠ.

1. Predsedu RŠ môže rada odvolať nadpolovičnou väčšinou hlasov všetkých členov:

* ak si neplní povinnosti
* ak bol právoplatne odsúdený za úmyselný trestný čin
* ak o to sám požiada
* ak nie je schopný zo zdravotných dôvodov vykonávať túto funkciu
* ak koná v rozpore s ustanoveniami zákona č. 596/2003 Z. z., alebo štatútom RŠ.

1. V prípade, že predseda nemôže vykonávať svoje práva a povinnosti v zmysle tohto štatútu, preberá ich podpredseda.
2. Predseda RŠ informuje riaditeľa školy o plánovaných zasadnutiach RŠ písomnou formou.

**Článok 8**

**Práva a povinnosti člena Rady školy**

1. Člen RŠ má právo:

* voliť a byť volený
* navrhovať kandidátov na funkciu predsedu RŠ
* byť informovaný o všetkých skutočnostiach, ktoré sú predmetom rokovania RŠ a slobodne sa k nim vyjadrovať
* hlasovať o všetkých uzneseniach RŠ
* predkladať na rokovanie RŠ vlastné námety.

1. Člen RŠ je povinný sa zúčastňovať na jej zasadnutí. V prípade, že sa niektorý člen RŠ nezúčastní 3-krát za sebou rokovania RŠ bez ospravedlnenia, oznámi predseda RŠ tieto skutočnosti zástupcom tej zložky, ktorú daný člen v RŠ zastupuje a táto neúčasť sa berie ako nezáujem o výkon funkcie a neplnenie si povinností člena RŠ podľa tohto štatútu.
2. Člen RŠ je povinný zabezpečiť ochranu osobných údajov chránených všeobecne záväznými právnymi predpismi.

**Článok 9**

**Výberové konanie**

1. Výberovou komisiou na výberové konanie na vymenovanie riaditeľa je rada školy.
2. Členstvo v RŠ podľa ustanovenia § 25 ods. 14 zákona č. 596/2003 Z. z. sa pozastavuje dňom doručenia prihlášky člena RŠ alebo jemu blízkej osoby (príbuzný v priamom rade, t.j. otec, matka, syn, dcéra, vnuk, vnučka, súrodenec, manžel - § 116 Občianskeho zákonníka) do výberového konania na funkciu riaditeľa školy. Členstvo sa pozastavuje až do ukončenia výberového konania.
3. Rada školy upozorní na nespĺňajúce kvalifikačné predpoklady uchádzača podľa predložených dokladov v zmysle zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, vyhlášky MŠ SR č. 317/2009 Z. z. o odbornej a pedagogickej spôsobilosti pedagogických zamestnancov v znení neskorších predpisov (t.j. bezúhonnosť preukázaná výpisom z registra trestov nie starším ako 3 mesiace, 5 rokov pedagogickej praxe, absolvent prvej kvalifikačnej skúšky, alebo jej náhrady - absolvovanie rozširujúceho, inovačného, alebo špecializačného štúdia).
4. Po prijatí informácie od zriaďovateľa o ukončení prijímania prihlášok uchádzačov do výberového konania na miesto riaditeľa školy, predseda RŠ zvolá neverejné zasadnutie rady školy.
5. Po prvom zasadnutí RŠ po vyhlásení výberového konania a prevzatí prihlášok uchádzačov do výberového konania RŠ dohodne:

* postup výberového konania
* kritéria hodnotenia
* spôsob hodnotenia
* kompetencie jednotlivých členov
* organizačné zabezpečenie výberového konania
* činnosť po ukončení výberového konania

1. Rada školy pozve uchádzača, ktorý spĺňa kritériá výberového konania, na výberové konanie najmenej sedem dní pred termínom výberového konania (platí dátum na poštovej pečiatke).
2. Rada školy vyzve príslušný Krajský školský úrad a Štátnu školskú inšpekciu na delegovanie svojich zástupcov do RŠ na účely výberového konania s riadnym hlasom (§ 4 ods. 3 zákona č. 596/2003 Z. z.). Ostatní pozvaní hostia majú len hlas poradný.
3. Rada školy vyhotoví zápisnicu z výberového konania v dvoch rovnopisoch, podpisujú ju predseda výberovej komisie, členovia výberovej komisie a delegovaní zástupcovia príslušných orgánov v zmysle § 4 ods. 3 a § 25 ods. 5 zákona č. 596/2003 Z. z. Jeden rovnopis zápisnice z výberového konania zostáva rade školy a druhý doručí predseda výberovej komisie zriaďovateľovi - starostovi obce.
4. Rada školy si pripraví rámcovú časť zápisnice tak, aby po uskutočnení výberového konania sa vpísali všetky postupy a informácie súvisiace s procesom výberového konania a výsledky, ktoré na začiatku výberového konania ešte boli neznáme. Zápisnica nemá byť zbytočne rozsiahla, ale musí obsahovať všetky fakty a náležitosti v zmysle Usmernenia Ministerstva školstva Slovenskej republiky zo 14. apríla 2004 k príprave a realizácii výberových konaní na obsadenie funkcií riaditeľov škôl a riaditeľov školských zariadení.
5. Výsledok výberového konania výberová komisia písomne oznámi uchádzačovi do 10 dní od skončenia výberového konania (platí dátum uvedený na poštovej pečiatke).
6. Návrh na vymenovanie riaditeľa školy podáva RŠ na základe výberového konania najneskôr do dvoch mesiacov od jeho vyhlásenia zriaďovateľovi školy.
7. Hlasovacie lístky sú po skončení výberového konania vložené do obálky a zapečatené za prítomnosti všetkých členov RŠ (výberovej komisie), aby nikto nemohol s nimi následne manipulovať. Obálku uloží predseda rady školy k materiálom z výberového konania. Dokumentácia z výberového konania bude uložená u zriaďovateľa v uzamknutom priestore.

**Článok 10**

**Vzťahy Rady školy k orgánom miestnej samosprávy**

1. Riaditeľ školy v súlade s plánom zasadnutí predkladá RŠ príslušné materiály k vyjadreniu v písomnej podobe a v požadovanom množstve.
2. Členovia RŠ sa za svoju činnosť zodpovedajú zložkám, ktoré ich do RŠ zvolili alebo delegovali. Členovia RŠ informujú o jej činnosti zástupcov tej zložky, ktorú v RŠ zastupujú a získavajú od nich podnety na prácu školy.
3. V prípade problémov súvisiacich so školou sa RŠ obracia so svojimi stanoviskami na riaditeľa školy, zriaďovateľa školy, krajský školský úrad, Školskú inšpekciu.
4. Rada školy rešpektuje pri svojej činnosti zásadu apolitickosti a nestrannosti práce školy. Musí zamedziť uprednostňovaniu individuálnych a skupinových záujmov a ich zásahov do celkovej práce školy, klientelizmu, rodinkárstvu, musí zamedziť, aby otázky politického charakteru nežiaducim spôsobom neovplyvňovali prácu školy.

**Článok 11**

**Finančné zabezpečenie Rady školy**

1. Rada školy zabezpečuje svoju činnosť v súlade s § 10 Vyhlášky MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.
2. Náklady na činnosť RŠ sa uhrádzajú z rozpočtu zriaďovateľa školy.
3. Rada školy nemá vlastný majetok .

**Článok 12**

**Záverečné ustanovenia**

1. Tento štatút určuje pravidlá pre činnosť RŠ pri Základnej škole s materskou školou, Rišňovce 427.
2. Bol prerokovaný a schválený na zasadnutí RŠ a od tohto dňa nadobúda účinnosť.
3. Je vypracovaný v troch vyhotoveniach, ktoré obdržia zriaďovateľ školy, riaditeľ školy a predseda rady školy.
4. Znenie štatútu môže byť upravené, zmenené a doplnené na návrh člena RŠ po schválení nadpolovičnou väčšinou všetkých jej členov.

V Rišňovciach, 28.01.2016

Dátum schválenia: Podpis predsedu Rady školy